Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ για την υπογραφή και την προσωρινή εφαρμογή συμφωνίας υπό μορφή ανταλλαγής επιστολών μεταξύ της Ευρωπαϊκής Κοινότητας και της πρώην Γιουγκοσλαβικής Δημοκρατίας της Μακεδονίας σχετικά με το σύστημα οικοσημείων που πρόκειται να εφαρμοστεί στη διαμετακομιστική κυκλοφορία της πρώην Γιουγκοσλαβικής Δημοκρατίας της Μακεδονίας μέσω της Αυστρίας

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. Η συμφωνία μεταξύ της Ευρωπαϊκής Κοινότητας και της πρώην Γιουγκοσλαβικής Δημοκρατίας της Μακεδονίας στον τομέα των μεταφορών [1] ορίζει ότι από την 1η Ιανουαρίου 1999 τίθεται σε ισχύ σύστημα οικοσημείων, ισοδύναμο με αυτό που εφαρμόζεται για τα κοινοτικά βαρέα φορτηγά οχήματα υπό διαμετακόμιση από την Αυστρία, για τη διαμετακομιστική κυκλοφορία της πρώην Γιουγκοσλαβικής Δημοκρατίας της Μακεδονίας μέσω της Αυστρίας από την 1η Ιανουαρίου 1999.

[1] ΕΕ L 348, 18.12.1997, σ. 170.

Σύμφωνα με τις διατάξεις του άρθρου 12 παράγραφος 3 στοιχείο β), η μέθοδος υπολογισμού και οι λεπτομερείς κανόνες και διαδικασίες διαχείρισης και ελέγχου των οικοσημείων πρόκειται να συμφωνηθούν με ανταλλαγή επιστολών μεταξύ των συμβαλλομένων μερών και θα συμβαδίζουν με τις διατάξεις του άρθρου 11 και του άρθρου 14 παράγραφος 2 του Πρωτοκόλλου αριθ. 9 της πράξης προσχώρησης της Αυστρίας, της Φινλανδίας και της Σουηδίας στην Ευρωπαϊκή Ένωση, το οποίο ρυθμίζει το σύστημα οικοσημείων που εφαρμόζεται στην Κοινότητα.

2. Οι διαπραγματεύσεις του 1998 είχαν ως αποτέλεσμα το συνημμένο κείμενο το οποίο μονογραφήθηκε μόλις στις 25 Ιανουαρίου 2001. Για το λόγο αυτό, συμφωνήθηκε επίσης να εφαρμοσθεί το σύστημα οικοσημείων από την 1η Ιανουαρίου 2002. Κατά τη διάρκεια των διαπραγματεύσεων οι υπηρεσίες της Επιτροπής ενημέρωναν τα κράτη μέλη και ήταν σε συνεχή διαβούλευση με αυτά.

Συμφωνήθηκε πάντως και ο συνολικός αριθμός οικοσημείων της πρώην Γιουγκοσλαβικής Δημοκρατίας της Μακεδονίας για το 1999, 2000 και 2001 έτσι ώστε να εξασφαλισθεί ότι η ετήσια ποσοστιαία μείωση θα συμβαδίζει με εκείνην που εφαρμόζεται για τα κοινοτικά φορτηγά οχήματα. Σε αυτήν τη βάση η Κοινή Επιτροπή Μεταφορών που έχει θεσπισθεί από το άρθρο 22 της συμφωνίας μεταφορών εξέτασε τη λειτουργία του καθεστώτος που εφαρμόσθηκε μεταξύ της Δημοκρατίας της Αυστρίας και της πρώην Γιουγκοσλαβικής Δημοκρατίας της Μακεδονίας κατά τη διάρκεια της περιόδου Ιανουαρίου 1999-Δεκεμβρίου 2001 και δεν διαπίστωσε την εισαγωγή διακρίσεων.

3. Η συμφωνία ορίζει τον αριθμό οικοσημείων που θα χορηγηθούν για τα φορτηγά οχήματα της πρώην Γιουγκοσλαβικής Δημοκρατίας της Μακεδονίας για την περίοδο 1999-2003 με βάση την αρχή της "μη λιγότερο ευνοϊκής μεταχείρισης των κοινοτικών βαρέων φορτηγών οχημάτων". Προβλέπει επίσης κατάλληλα έγγραφα, διαδικαστικούς κανόνες και μεθόδους ελέγχου της διαχείρισης του συστήματος.

Η συμφωνία ορίζει ότι το σύστημα οικοσημείων τίθεται σε εφαρμογή από την 1η Ιανουαρίου 2002.

Η Επιτροπή καλεί το Συμβούλιο να αποφασίσει την υπογραφή και την προσωρινή εφαρμογή της συμφωνίας και να κινήσει τη διαδικασία σύναψής της. Προς το σκοπό αυτό, η Επιτροπή υποβάλλει στο Συμβούλιο τις εξής δύο προτάσεις:

1. Πρόταση για απόφαση του Συμβουλίου για την υπογραφή και την προσωρινή εφαρμογή συμφωνίας υπό μορφή ανταλλαγής επιστολών σχετικά με το σύστημα οικοσημείων που πρόκειται να εφαρμοστεί στη διαμετακομιστική κυκλοφορία της πρώην Γιουγκοσλαβικής Δημοκρατίας της Μακεδονίας μέσω της Αυστρίας

2. Πρόταση για απόφαση του Συμβουλίου για τη σύναψη της συμφωνίας.

Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ για την υπογραφή και την προσωρινή εφαρμογή συμφωνίας υπό μορφή ανταλλαγής επιστολών μεταξύ της Ευρωπαϊκής Κοινότητας και της πρώην Γιουγκοσλαβικής Δημοκρατίας της Μακεδονίας σχετικά με το σύστημα οικοσημείων που πρόκειται να εφαρμοστεί στη διαμετακομιστική κυκλοφορία της πρώην Γιουγκοσλαβικής Δημοκρατίας της Μακεδονίας μέσω της Αυστρίας

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη ίδρυσης της Ευρωπαϊκής Κοινότητας, και ιδίως το άρθρο 71(1) σε συνδυασμό με το άρθρο 300 παράγραφος 2 πρώτη φράση της πρώτης υποπαραγράφου,

την πρόταση της Επιτροπής [2],

[2] ΕΕ C ..., ..., σ. ...

Εκτιμώντας τα εξής:

(1) Η Επιτροπή διαπραγματεύθηκε συμφωνία υπό μορφή ανταλλαγής επιστολών μεταξύ της Ευρωπαϊκής Κοινότητας και της πρώην Γιουγκοσλαβικής Δημοκρατίας της Μακεδονίας σχετικά με το σύστημα οικοσημείων που πρόκειται να εφαρμοστεί στη διαμετακομιστική κυκλοφορία της πρώην Γιουγκοσλαβικής Δημοκρατίας της Μακεδονίας μέσω της Αυστρίας.

(2) Με την επιφύλαξη ότι πιθανόν θα συναφθεί αργότερα, η συμφωνία που μονογραφήθηκε στις 25 Ιανουαρίου 2001 πρέπει να υπογραφεί.

(3) Πρέπει να προβλεφθεί η προσωρινή εφαρμογή της συμφωνίας από την 1η Ιανουαρίου 2002.

ΑΠΟΦΑΣΙΖΕΙ:

Άρθρο 1

Ο Πρόεδρος του Συμβουλίου εξουσιοδοτείται να ορίσει το(τα) πρόσωπο(α) που είναι αρμόδιο(α) να υπογράψει(ουν), εξ ονόματος της Ευρωπαϊκής Κοινότητας, τη συμφωνία υπό μορφή ανταλλαγής επιστολών μεταξύ της Ευρωπαϊκής Κοινότητας και της πρώην Γιουγκοσλαβικής Δημοκρατίας της Μακεδονίας σχετικά με το σύστημα οικοσημείων που πρόκειται να εφαρμοστεί στη διαμετακομιστική κυκλοφορία της πρώην Γιουγκοσλαβικής Δημοκρατίας της Μακεδονίας μέσω της Αυστρίας, με την επιφύλαξη ότι η συμφωνία θα συναφθεί αργότερα.

Tο κείμενο της συμφωνίας επισυνάπτεται στην παρούσα απόφαση.

Άρθρο 2

Η συμφωνία που αναφέρεται στο άρθρο 1 εφαρμόζεται προσωρινά από την 1η Ιανουαρίου 2002.

Άρθρο 3

Η παρούσα απόφαση υα δημοσιευθεί στην Επίσημη Εφημερίδα των Ευρωπαϊκών Κοινοτήτων.

Bρυξέλλες,

Για το Συμβούλιο

Ο Πρόεδρος